**Tillaga**

**um hússtjórn fyrir Iðnó**

**Reykjavík 4. janúar 2018**

Lagt er til að skipuð verði hússtjórn um Iðnó sem hafi eftirlit með rekstri hússins og efndum samninga milli Reykjavíkurborgar og leigutaka Iðnó en fjalli jafnframt um viðhald hússins og framkvæmdir.

Hússtjórn skal skipuð einum fulltrúa Menningar- og ferðamálasviðs Reykjavíkurborgar (MOF), einum fulltrúa frá Gómsætt ehf., leigutaka Iðnó og einum fulltrúa Skrifstofu eigna- og atvinnuþróunar (SEA).

Fulltrúi MOF verði formaður stjórnar og boði til stjórnarfunda þegar þurfa þykir en að lágmarki þrisvar á ári. Hússtjórn geti boðað hverja þá til fundar sem hún telur þörf á hverju sinni.

Fundargerðir hússtjórnar skulu sendar MOF sem kynnir efni þeirra fyrir viðkomandi ráðum sé tilefni til. Seta í hússtjórn er ólaunuð.

*Greinargerð*

Ekki hefur áður verið hússtjórn um Iðnó en hússtjórn er um Tjarnarbíó og hefur það fyrirkomulag reynst vel. Það hefur bætt samstarf milli borgar og leigutaka og eflt eftirlit með samningum og viðhaldsþörf hússins.

Hlutverk hússtjórnar yrði, eins og fram kemur í tillögunni, að hafa betra eftirlit með útleigðu húsnæði á vegum borgarinnar og tryggja að leigutaki fari að ákvæðum og markmiðum samninga sem kveða m.a. á um lífvænlega og menningartengda starfsemi.

Leitað verður eftir tillögum frá SEA og leigutaka Iðnó um fulltrúa í stjórn en MOF leggur til að skrifstofustjóri menningarmála sitji í hússtjórn enda hefur sá aðili eftirlit með öðrum þáttum samstarfssamnings við leigutaka Iðnó svo sem um skil á ársreikningi og starfsemi.

Arna Schram

Sviðsstjóri Menningar- og ferðamálasviðs